《伤歌行》
清代·黄文琛

朱门日出锁未开，内批已遣金吾来。驱逐妇女出门走，惊妆欲竟频相催。

屋屋检视谁复问，大索十日收赀财。膏田连栋不可算，吴绫蜀锦纷成堆。

深藏宝赂发光怪，海物充积高崔巍。以车曳载入内府，街头杂沓奔如雷。

宾客逃避家僮散，相公始自炎州回。番禺珠翠果何有，愁肠轸转心寒灰。

小侯寄食长不饱，妖姬掩袖啼红腮。梦中旌纛犹在眼，锒铛夜半声喧豗。

中朝达官忍弃我，风檐惨淡私徘徊。浮云变幻亦常事，如此颠折非人灾。

门前一雨生莓苔，亲戚嗟叹行人咍。不记手抉大河水，鱼龙镵嚼天为哀。

作者简介：黄文琛，字海华，晚号瓮叟，汉阳人。道光乙酉举人，历官湖南候补知府。有《思贻堂》、《玩云室诸集》。